钦定古今图书集成/明伦汇编/官常典/第091卷 > 魏王继岌
## 钦定古今图书集成/明伦汇编/官常典/第091卷 > 魏王继岌

按《五代史》本传，庄宗五子，长曰继岌，其次继潼、继嵩、
继蟾、继峣。继岌母曰刘皇后，其四皆不著其母名号。
庄宗即位，继岌为北都留守，判六军诸卫事，迁检校
太尉同中书门下平章事。豆卢革为相，建言：“唐故事，
皇子皆为宫使，因以邺宫为兴圣宫，以继岌为使。”同
光三年，封魏王，是岁伐蜀，以继岌为西南面行营都
统郭崇韬为都招讨使，工部尚书任圜、翰林学士李
愚皆参军事。九月戊申，将兵六万自凤翔入大散关，
军无十日之粮，而所至州镇皆迎降，遂食其粟。至兴
州，蜀将程奉琏以五百骑降，因以其兵修阁道以过
唐军。王衍将兵万人屯利州，分其半，逆战于三泉，为
先锋康延孝所败。衍惧，断吉柏江浮桥，奔归成都，唐
军自文州间道以入。十月己酉，继岌至绵州，衍上笺
请降。丙辰，入成都。王衍乘竹舆至升仙桥，素衣牵羊，
草索系首，肉袒衔璧，舆榇，群臣衰绖徒跣以降。继岌
下而取璧，崇韬解缚焚榇，自出师至降衍，凡七十五
日，兵不血刃，自古用兵之易，未有如此。然继岌虽为
都统，而军政号令，一出崇韬。初，庄宗遣宦者供奉官
李从袭监中军，高品李廷安、吕知柔为典谒。从袭等
素恶崇韬，又见崇韬专任军事，益不平之。及破蜀，蜀
之贵臣大将，自王宗弼以下，皆争以蜀宝货妓乐奉
崇韬父子，而魏王所得，匹马、束帛、唾壶、麈柄而已。崇
韬日决军事，将吏宾客，趋走盈庭，而都统府唯大将
晨谒，衙门閴然，由是从袭等不胜其愤。已而宗弼率
蜀人见继岌，请留崇韬镇蜀，从袭等因言崇韬有异
志，劝继岌为备。继岌谓崇韬曰：“陛下倚侍中如衡、华，
尊之庙堂之上，期以一天下而制四夷，必不弃元老
于蛮夷之地，此事非予敢知也。”庄宗闻崇韬欲留蜀，
亦不悦，遣宦者向延嗣趣继岌班师。延嗣至成都，崇
韬不出迎，及见礼益慢，延嗣怒。从袭等因告延嗣、崇
韬有异志，恐危魏王。延嗣还，具言之，刘皇后涕泣请
保全继岌，庄宗遣宦官马彦珪往视崇韬去就。是时，

将行，见刘皇后曰：“臣见延嗣言，蜀中事势已不可，祸
机之作，间不容发，安能三千里往复禀命乎！”刘皇后
以彦珪语告庄宗，庄宗曰：“传言未审，岂可便令果决！”
皇后不得请，因自为教与继岌，使杀崇韬。明年正月，
崇韬留任圜守蜀，以待知祥之至，崇韬期班师。有日，
彦珪至蜀，出皇后教示继岌。继岌曰：“今大军将发，未
有衅端，岂可作此负心事！”从袭等泣曰：“今有密敕，王
苟不行，使崇韬知之，则吾属无类矣！”继岌曰：“上无诏
书，徒以皇后手教，安能杀招讨使？”从袭等力争，继岌
不得已而从之。诘旦，从袭以都统命召崇韬，继岌登
楼以避之。崇韬入，升阶，继岌从者李环挝碎其首，继
岌遂班师。二月，军至泥溪，先锋康延孝叛，据汉州，继
岌遣任圜讨平之。四月，辛卯，至兴平，闻明宗反，兵入
京师，继岌欲退保凤翔，至武功，李从袭劝继岌驰趋
京师以救内难。行至渭河，西都留守张篯断浮桥，继
岌不得渡，乃循河而东，至渭南，左右皆溃。从袭谓继
岌曰：“大事已去，福不可再，王宜自图断。”岌徘徊泣下，
谓李环曰：“吾道尽途穷，子当杀我。”环迟疑久之，谓继
岌乳母曰：“吾不忍见王，王若无路求生，当踣面以俟。”
继岌面榻而卧，环缢死之，任圜从后至，葬继岌于华
州之西南。继岌少病阉，无子，明宗已即位，圜率征蜀
之师二万至京师，明宗抚慰久之，问圜：“继岌何在？”圜
具言继岌死状。同光三年，诏以皇子继嵩、继潼、继蟾、
继峣皆为光禄大夫、检校司徒，盖其皆幼，故不封。当
庄宗遇弑时，太祖子孙在者十有一人，明宗入立，其
四人见杀，其馀皆不知其所终，太祖之后遂绝。